Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 448/12/8802	Košice I, 8.8.2013
EEČ : 2-63-225-2013

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako štatutárny zástupca spoločnosti XXXXX, so sídlom XXXXX, XXXXX - okolie, IČO: XXXXX zrazil z miezd svojich zamestnancov a neodviedol poistné na sociálne poistenie (na nemocenské poistenie, starobné poistenie a starobné dôchodkové sporenie, invalidné poistenie a poistné na poistenie v nezamestnanosti) za zamestnancov za obdobie september 2007, splatné dňa 30.10.2007 vo výške 212,87 Eur,  ktoré neodviedol Sociálnej poisťovni, pobočka XXXXX, Festivalové námestie č. 1 a poistné na verejné zdravotné poistenie za zamestnancov za obdobie máj 2007, splatné dňa 01.07.2007 vo výške 3,76 Eur, ktoré neodviedol Všeobecnej zdravotnej poisťovni, a.s., pobočke XXXXX, so sídlom 3000/1, XXXXX aj napriek tomu, že spoločnosť XXXXX mala dostatok finančných prostriedkov na plnú úhradu splatného poistného na sociálne poistenie a poistného na verejné zdravotné poistenie v termínoch splatnosti,

lebo nie je tento skutok trestným činom a nie je dôvod na postúpenie veci

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach - okolie, ČVS: ORP-809/OEK-KE-2011 zo dňa 29.12.2011 bolo podľa § 199 ods. 1 Trestného poriadku začaté trestné stíhanie a uznesením zo dňa 26.03.2012 podľa § 206 ods. 1 Trestného poriadku vznesené obvinenie XXXXX za zločin neodvedenia dane a poistného podľa § 277 ods. 1, ods. 2 písm. b) Trestného zákona pre skutok, že
1/ ako štatutárny zástupca spoločnosti XXXXX XXXXX - okolie, IČO: XXXXX zrazil zo mzdy svojich zamestnancov a neodviedol:
-poistné na sociálne poistenie, starobné poistenie, invalidné poistenie a poistenie v nezamestnanosti za obdobie september 2007 až august 2010 vo výške 3.865,06 Eur, ktoré neodviedol Sociálnej poisťovni, pobočke XXXXX so sídlom Festivalové námestie č. 1, XXXXX, 
-poistné na verejné zdravotné poistenie za obdobie máj 2007 až február 2010 vo výške 1.416,39 Eur, ktoré neodviedol Všeobecnej zdravotnej poisťovni, pobočke XXXXX, so sídlom XXXXX, XXXXX a za obdobie od júla 2006 až februára 2009 vo výške 523,18 Eur, ktoré neodviedol Spoločnej zdravotnej poisťovni, a.s., pobočke XXXXX so sídlom Štúrova 21, XXXXX, čím takto Všeobecnej zdravotnej poisťovni, a.s., pobočke XXXXX (ako právnemu nástupcovi Spoločnej zdravotnej poisťovne, a.s.) dlhuje celkovo na poistnom na verejnom zdravotnom poistení sumu 1.939,52 Eur,
-poistné na verejné zdravotné poistenie za obdobie január 2009 až máj 2010 vo výške 104,97 Eur, ktoré neodviedol DÔVERA zdravotnej poisťovni, a. s., krajskej pobočke XXXXX, so sídlom Moldavská cesta č. 8/A, XXXXX,

2/ ako štatutárny zástupca spoločnosti XXXXX XXXXX - okolie, IČO: XXXXX neodviedol:
-daň zo závislej činnosti a zrážkové dane za zdaňovacie obdobie roka 2008 vo výške 140,23 Eur
-daň z pridanej hodnoty za zdaňovacie obdobie január 2008 až marec 2008 vo výške 1.647,60 Eur a za zdaňovacie obdobie apríl 2008 až jún 2008 vo výške 1.824,60 Eur, teda celkovo neodviedol na splatných daniach Daňovému úradu XXXXX sumu 3.612,43 Eur.  
 
Splnomocnený zástupca Sociálnej poisťovne, XXXXX, v rámci svojej výpovede dňa 23.01.2012 (pred vznesením obvinenia) potvrdil, že spoločnosť XXXXX XXXXX neodviedla Sociálnej poisťovni v lehote splatnosti poistné za zamestnancov prihlásených na sociálne poistenie v celkovej výške 3.865,06 Eur, a to za obdobie od septembra 2007 až do augusta 2010, čím dlhuje Sociálnej poisťovni, pobočke XXXXX sumu 3.865,06 Eur. V rámci svojej výpovede dňa 05.04.2012 (po vznesení obvinenia) už splnomocnený zástupca Sociálnej poisťovne uviedol, že spoločnosť XXXXX dlhuje Sociálnej poisťovni na poistnom na sociálne poistenie sumu 3.865,06 Eur, ale za obdobie od októbra 2007 do augusta 2010. 

Z vyčíslenia pohľadávky Sociálnej poisťovne, pobočky XXXXX na účely trestného stíhania zo dňa 19.09.2011 (č.l. 117) vyplýva, že spoločnosť XXXXX mala ku dňu vyhotovenia predmetného oznámenia uhradené poistné na sociálne poistenie za zamestnancov za obdobie september 2007 v celom rozsahu, teda vo výške 6.413,- Sk (212,87 Eur), tzn. k úhrade došlo ešte pred vydaním uznesenia o začatí trestného stíhania (29.12.2011). Zostatok neuhradeného poistného predstavuje sumu 3.865,06 Eur, teda v rovnakej sume, ako bolo začaté trestné stíhanie a vznesené obvinenie XXXXX. 

Splnomocnený zástupca Všeobecnej zdravotnej poisťovne, XXXXX vo svojich výpovediach dňa 16.01.2012 (pred vznesením obvinenia) a dňa 05.04.2012 (po vznesení obvinenia) potvrdil, že spoločnosť XXXXX neodviedla Všeobecnej zdravotnej poisťovni, a.s. v lehote splatnosti poistné za zamestnancov prihlásených na verejné zdravotné poistenie v celkovej výške 1.939,52 Eur, a to za obdobie od mája 2007 až do februára 2010  a za obdobie od júla 2006 do februára 2009.

Z listinného dôkazu - vyjadrenia Všeobecnej zdravotnej poisťovne, a.s. (č.l. 232 a nasl.) vyplýva, že poistné na verejné zdravotné poistenie za zamestnancov za mesiac máj 2007, splatné dňa 01.07.2007 vo výške 111,93 Sk (3,72 Eur) spoločnosť XXXXX uhradila dňa 17.03.2008, teda ešte pred začatím trestného stíhania. 

Podľa § 10 ods. 16 Trestného poriadku, skutkom sa rozumie aj čiastkový útok pokračovacieho trestného činu, ak nie je výslovne ustanovené inak.

Vzhľadom na zistenie, že spoločnosť XXXXX poistné na sociálne poistenie za zamestnancov a poistné na verejné zdravotné poistenie za vyššie označené obdobia uhradila síce po lehote splatnosti, avšak ešte pred vydaním uznesenia o začatí trestného stíhania, bolo potrebné rozhodnúť tak, ako je uvedené vo výrokovej časti tohto uznesenia, a to zastaviť trestné stíhanie ohľadne vyššie uvedených čiastkových útokov stíhaného pokračovacieho zločinu neodvedenia dane a poistného podľa § 277 ods. 1, ods. 2 písm. b) Trestného zákona. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Erika Konkolyová
prokurátorka